ย้ำมาตรการการเดินทางเข้าไทย เพิ่ม Sandbox อีก 3 จังหวัด
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ ย้ำถึงการเปลี่ยนแปลงมาตรการการเดินทางเข้าประเทศไทย ในช่วงสถานการณ์แพร่ระบาดของโควิด-19 ซึ่งที่ประชุม ศบค. มีมติให้คงการระงับการรับลงทะเบียน Thailand Pass เพิ่มเติมสำหรับผู้เดินทางเข้าแบบ Test and Go ไปจนกว่าจะมีการเปลี่ยนแปลง โดยยังสามารถเข้าไทยด้วยวิธี Sandbox หรือเข้ารับการกักตัวแบบ Alternative Quarantine หรือ AQ ซึ่งตั้งแต่วันที่ 11 มกราคมที่ผ่านมา มีการเปิดรับลงทะเบียนใหม่สำหรับผู้เดินทางแบบ Sandbox เพิ่มเติมอีก3 แห่ง ได้แก่ จังหวัดสุราษฎร์ธานี  (เกาะสมุย เกาะพะงัน เกาะเต่า) จังหวัดกระบี่ และจังหวัดพังงา ซึ่งมีความพร้อมด้านการบริหารจัดการและด้านสาธารณสุข เพื่อให้เกิดการกระจายตัวของผู้เดินทางจากจังหวัดภูเก็ต และส่งเสริมการท่องเที่ยวในรูปแบบกลุ่มจังหวัด นอกจากนี้ ยังอนุญาตให้ผู้เดินทางจากประเทศต้นทางแอฟริกา สามารถเดินทางเข้าประเทศไทยได้แล้วเช่นกัน หากเข้ามาในรูปแบบ AQ ปรับลดระยะเวลาการกักตัวจาก 14 วัน เป็น 7 วัน สำหรับผู้ที่ได้รับวัคซีนครบตามข้อกำหนดของไทย และ 10 วันสำหรับผู้ที่ไม่ได้รับวัคซีน หรือได้รับวัคซีนไม่ครบตามข้อกำหนดส่วนสถานะล่าสุดของผู้ลงทะเบียนขอเดินทางเข้าประเทศไทย ผ่านระบบ Thailand Pass มีผู้ลงทะเบียนแล้ว 876,957 คน ได้รับอนุมัติแล้ว 696,941คน ในจำนวนผู้ได้รับอนุมัติแล้ว เป็นผู้ลงทะเบียนเดินทางเข้าแบบ Test and go 528,608 คน แบบ Sandbox 128,274 และแบบ AQ 40,059 คน (สถานะ ณ วันที่ 12 มกราคม 2565 เวลา 14.00 น.)